明年,平江伯陈督领海运。值倭寇于沙岛,追至朝鲜岛,尽焚其舟,斩获无算。
按陈建谓国初海运之行,不独便于漕纲,实令将士习于海道,以防倭寇。自会通河成而海运废。近日倭寇纵横,海兵脆怯,莫之敢撄,亦以运道不习之故耳。此则言海运之当复者也。然给事中钱薇著论唐、宋无海运,故倭奴之惰贡也勤;元为海运,倭奴劫掠运舟,故其为寇也繁。我洪武北伐,亦为海运以济。永乐中,海运几十三,举行给辽东等处,惟我运于海,故彼寇于海。宣德以来,倭患遂少,盖运从内河而寇无所利,故耳,此不足见罢海运之功哉。二说各有所见,故并存之。
八年,国王源道义死。命太监雷春、鸿胪少卿潘赐往行吊祭礼即前行人。后又寇广东廉州府,破其城,杀教授王翰。
九年,上遣中官王进等往日本收买物货,倭人谋阻进,不使归。进觉之,潜登舶,从他路而返。
十年,国王具方物谢吊祭恩。
十九年,犯辽东马雄岛。